
Innlegg ved fylkesmann Kristin Hille Valla

UTVIKLINGEN FOR MOTORISERT FERDSEL OG FORHOLDET TIL ANNEN BRUK AV FJELLNATUREN. SYNSPUNKTER PÅ UTVIKLINGEN SETT FRA OPPLAND

Situasjonsbeskrivelse av forhold omkring motorferdsel i utmark i Oppland sett fra fylkesmannens og kommunenes side.

Enkelte som har oversikt over stoda når det gjelder etterlevelsen av motorferdselloven i Norge har sagt at det i store deler av Oppland fylke er ”paradisiske tilstander”. Jeg kan være enig i dette, men legger til at det er et paradis med enkelte mørke skyer over. For å beskrive situasjonen er det naturlig å se på utfallet av høringen som DN hadde i fjor, av det mange kaller et forsøk på liberalisering av motorferdselloven. Denne høringen ga en del resultater til ettertanke. Svarene tilkjennegir en del om holdningene til motorferdsel hos politikere og befolkning i Oppland.

Mange kommuner reagerte på forslaget om å gjøre det lettere for hytteeiere å få kjøre med snøskuter til egen hytte. Kommunene mente at dette ville undergrave de veletablerte leiekjøringsordningene. Ordningen med kommunale løyver for ervervsmessig transport på snødekt mark har nemlig vist seg å være en grunnleggende forutsetning for forsvarlig praktisering av lov og nasjonal forskrift. Kommunene i Oppland har praktisert dette på en eksemplarisk måte. De kommuner som har hatt flere slike løyver enn nødvendig for en god praktisering av regelverket, har i de seinere år foretatt ny gjennomgang med sikte på reduksjon i antallet. Situasjonen er i dag derfor bedre enn tidligere blant annet i forhold til mulighetene for kontroll

Fylkesmannen er også enig med de kommunene som uttalte at direktoratets endringsforslag representerer en liberalisert holdning til hva som har vært definert som samfunnsmessig nyttig transport, og at det kan reises tvil om forslagene er i samsvar med intensjonene med loven. I alle fall må det være dekning for å hevde dette før en vet mer om de reelle konsekvensene for friluftsliv og naturmiljø av en eventuell gjennomføring av en slik forskriftsendring. Nå advarte jo DN i sitt eget høringsbrev, om virkningene av endringene, så det kunne leses mellom linjene at dette var styrt fra oven. Miljøvernministeren, i nåværende regjering, har bestemt seg for å avvente resultatene av forsøkene i 8 av landets kommuner med lokal styring av motorferdselen. Det er klokt. Energi og miljøvernkomiteen på Stortinget – alle partier unntatt Fremskrittspartiet - har merket seg dette. Forsøkene skal evalueres før det eventuelt vurderes endringer i den nasjonale forskriften. Lom kommune er en av de 8 kommunene som er med på utprøvingen av styring av bruk av motorkjøretøy i utmark gjennom kommuneplanen istedenfor etter den nasjonale forskrift. Det er neppe tilfeldig at DN ville ha med en av Opplands-kommunene for dekke spekteret fra restriktiv til liberal når det gjelder praktiseringen av motorferdselloven. Når  Lom var positiv til å delta, var det så langt jeg kjenner til, ikke på grunn av misnøye med den nasjonale forskriften – tvert imot; kommunen innså at det er vedifullt at en kommune som ønsker å opprettholde streng praksis, i tråd med nasjonal forskrift, deltar i forsøket.
At sentrale miljøvernmyndigheter faktisk fremmet landsdekkende endringsforslag før pågående relevante forsøk er gjennomført og evaluert, sier egentlig noe om det store presset som gjør seg gjeldende på saksfeltet nasjonalt. Når så mange kommuner i Oppland frykter en uthuling av lovens intensjon, skyldes nok det uroen0 for at et slikt press i neste omgang vil bli rettet mot den enkelte kommune. (Det er vel heller ikke for ingenting at hovedbudskapet fra Snøscooter-rådet og Snøscooterimportørenes forening er kommunal styring av snøscooterbruken).

Fylkesmannen frykter at utviklingen gradvis vil gå i negativ retning sett i forhold til den meget tilfredsstillende situasjonen som er i Oppland i dag dersom denne typen endringer gjennomføres. Trolig er det fortsatt behov for et strengt nasjonalt regelverk på deler av motorferdselområdet for å kunne ivareta intensjonene i loven. At et flertall av fylkets kommuner ønsker at det fortsatt skal være restriktive nasjonale regler på de aktuelle punktene, framfor at restriksjonene skal bestemmes gjennom lokaldemokratiet, belyser på en interessant måte dette behovet.

Når det gjelder forslaget om å åpne for transport til egen hytte langs ubrøyta bilveg og  om guidede turopplegg, er det verdt å merke seg uttalelsene fra kommunene i Oppland. Ikke en eneste kommune peker i høringen på noe reelt behov for å åpne opp for de formål som ligger til grunn for forslaget. Det går fram av uttalelsene at det mindretallet som støtter forslaget, i hovedsak gjør dette ut fra prinsipielle holdninger knyttet til lokaldemokrati. Flere av de kommunene som er positive til forslaget på dette grunnlag, frykter imidlertid press i retning av liberalisering. Fylkesmannen gikk i likhet med et flertall av kommunene i Oppland imot disse forslagene. Skal intensjonene i motorferdselloven oppfylles, må etter fylkesmannens oppfatning definisjonen av nytteformål som til nå har ligget til grunn, fortsatt gjelde.

Den foreslåtte endring i forskriften som i praksis vil åpne for alle typer ”nødvendig” vedtransport med snøscooter er også problematisk. Dette går også fram av uttalelsene fra kommunene. Saken er ikke så enkel som at en generell adgang til slik kjøring vil lette kommunenes arbeid. Med en generell adgang kan en risikere en utvikling der de som gjerne vil kjøre snøscooter, men ikke får dekket sin kjørelyst på grunn av dagens begrensninger i loven, skaffer seg rett til vedhogst på et vegløst sted og dermed rett til kjøring. 

Ringebu kommune gikk mot en slik endring da dette vil kunne føre til ukontrollerbare tilstander og i praksis fri snøscooterkjøring. Fylkesmannen er enig i at det går an å oppnå forenklinger i behandlingen av saker som gjelder vedtransport. Dette bør imidlertid prøves i praksis i de 8 kommunene som er med i det før nevnte forsøket.

Støy og forstyrrelse i forhold til friluftsliv og andre miljøverdier

Turkjøring med helikopter og fly er en aktivitet i sterk utvikling i Oppland. Sightseeingen skjer ofte over populære friluftsområder i høysesongene og er til betydelig sjenanse for det tradisjonelle friluftslivet. Denne utviklingen er svært uheldig! Fylkesmannen, kommunene og lensmennene får stadig klager fra folk som blir forstyrret når de er i fjellet for å søke ro og fred. De lurer på om dette kan være lovlig.

I innspill i 1998 fra Fylkesmannen i Oppland til arbeidet med St. meld. om friluftsliv ble dette tatt opp.

”Det bør snarest mulig settes i gang et arbeid for å regulere denne aktiviteten. Dagens lovverk er ikke tilstrekkelig til å styre denne aktiviteten. Det bør settes i gang et arbeid med en landsplan for å sikre områder hvor man kan oppleve ro og stillhet både i fjell og villmarksområder, men også i nærområder til større befolkningssentra. Dette er en type områder dagens hektiske menneske etterspør i økende grad. ”

Fylkesmannen mener selvsagt det samme nå og er tilfreds med at dette ble fulgt opp på en bra måte i 

St.meld. nr. 39 (2000-01) om frilufsliv:

Regjeringa sier her at den vil:

”sikre at dei inngrepsfrie områda sin verdi for friluftsliv ikkje blir redusert av støy og terrengslitasje frå motorkjøretøy, luftfartøy og motorfartøy.”

Meldinga legger til grunn:

”Ein føresetnad for at dei inngrepsfrie skog- og fjellområda skal ha stor verdi for friluftsliv er at dei kvalitetane områda har for friluftsliv også finst i framtida. I så måte er det ei stor utfordring å sikre at områda i tillegg til intakt natur har kvalitetar som fred og ro, som er dei viktigaste motivasjonsfaktorane for å drive friluftsliv. Ei undersøking gjort av Østlandsforskning (ØF) i 1999 viser at fred og ro har svært stor verdi og større verdi dess meir urørt eit område er. Eit av spørsmåla som vart stilt i undersøkinga var «Kor viktig er det for deg at du slepp å høyre motordur og støy når du oppheld deg i ulike friluftsområde?». På ein skala frå 1 til 7 (kor 1 er «ingen betydning» og 7 er «svært viktig») vart svara respektive 5.9, 5.8 og 5.6 i nasjonalparkar, i urørte område på fjellet og i skogen. Bare 5-6 % svarte at det ikkje har noko å seie for dei å sleppe motordur og støy når dei oppheld seg i nasjonalparkar eller andre inngrepsfrie område. 

Gjennom arbeidet med å følgje opp lova om motorisert ferdsel og kopling til plan- og bygningslova, må ein sikre at dei inngrepsfrie områda sin verdi for friluftsliv ikkje blir redusert av terrengslitasje og støy frå motorkøyretøy, luftfartøy og motorfartøy. Det er særleg knytt utfordringar til bruk av motorkøyretøy i samband med ferie og fritid og bruk av småfly og helikopter i reiselivsnæringa. ”

I stortingsmeldinga sies også:

”Løyve til å nytte motoriserte hjelpemiddel kan gjere naturopplevingar tilgjengelege for personar som elles ikkje vil vere i stand til å ta seg fram i naturen. Aukande fritidsbruk av motoriserte hjelpemiddel inneber likevel ei utvikling med negative konsekvensar for befolkninga si helse og for ei berekraftig utvikling; ei utvikling i retning av ein stadig meir passiv livsstil med lite fysisk aktivitet og bruk av ikkje fornybare ressursar framfor muskelkraft. Samstundes skapar motorisert ferdsel støy og kjem derfor i konflikt med dei viktigaste kvalitetane ved friluftslivet som er fred og ro.” 

Fra stortingsbehandlingen: ”Komiteens flertall, alle unntatt medlemmene fra Fremskrittspartiet, vil understreke at det flere ganger i meldinga er nevnt betydningen av fred og ro. Stillhet er nevnt som en ressurs. Flertallet vil støtte opp om betydningen av dette.
Er det noe sted vi må gjøre det vi kan for å bevare situasjonen med ro og fred, så er det i nasjonalparkene.  Derfor sa fylkesmannen nei til søknaden fra Sigbjørn Sørlie om kjøring med beltekjøretøy til Galdhøpiggen – en sak de fleste kjenner fra media. Det lokale tilsynsutvalget for nasjonalparken i Lom kommune ga et meget klart signal til fylkesmannen om å avslå søknaden, blant annet ut fra konsekvensene. DN opprettholdt fylkesmannens avgjørelse etter klage fra Sørlie. I april i år omgjorde imidlertid miljøvernministeren denne avgjørelsen. Han sier til slutt i dette vedtaket at en avgjørelse i denne saken i svært liten grad vil få presedensvirkning for andre mulige søknader av tilsvarende karakter. Jeg vil gjøre mitt for å etterleve beskjeden fra miljøvernministeren. I den sammenheng er jeg glad for at det lokale hjelpekorpset i Lom har sagt seg villig til å bringe Sørlie  og andre bevegelseshemmede trygt og motorfritt opp på Piggen som ledd i sin øvelses-virksomhet.

Bruk av motorkjøretøy

Situasjonen i dag er at mer eller mindre lovlig kjøring foregår over store områder og at bruk av motorkøyretøy har utvikla seg til eit problem landet sett under ett. Problemene knytter seg til uroing av dyrelivet, slitasje, forurensning og støy. Friluftsmeldinga peker på at norsk natur er ikkje lenger ein fristad der ein kan vente å finne ro og stille, og søkje rekreasjon frå støy og mas i kvardagen. Kvardagen er i ferd med å flytte inn i fjellet. 

Dette er betenkelig ikke minst fordi ro og fred er de kvalitetene ved friluftslivet som utøverene legger mest vekt på. I en undersøkelse fra Norsk Gallup kom det fram at bare 4% av de spurte er «helt enige» og 10 % «ganske enige» i at det bør bli lettere å få løyve til å bruke motorkjøretøy i norsk utmark. Et stort flertall er uening: 30 % er ”ganske uenige” og 55% er «helt uenige» i en slik påstand. 

Hva vi kan risikere dersom vi slipper snøscooteren løs på nedsnødde bilveger i fjellet har jeg lyst til å illustrere med et par figurer. En av mine medarbeidere lagde for en del år siden en framstilling av vintersituasjonen i Rondaneområdet når det gjelder ”inngrepsfri snødekket natur”. Figuren ble lagd i forbindelse med diskusjonen rundt en mulig veg mellom Nordseter i Lillehammer og Hafjell i Øyer. Uten en slik veg var det mulig å gå på ski fra Hjerkinn til Lillehammer by uten å krysse en eneste brøytet bilveg (siden er det riktignok vedtatt helårsveg over Venabygdsfjellet i Ringebu/Storelvdal). Særlig den søndre delen av dette fjellområdet er gjennomskåret av veger, som verken folk eller dyreliv merker noe til når de er dekket av en meter med snø.  INON-kartet som framstiller den reelle inngrepssituasjonen, viser dette. Med ganske begrenset motorferdsel i dette området er det meget gode muligheter til å oppleve fred og ro her for den som ferdes på ski, og det er mange. Mer fri kjøring med snøscooter langs vegsystemet her ville kunne totalt endre det preget området har om vinteren.

Da DN høsten 1998 i brev til MD foreslo at kommunene kunne få åpne for kjøring til egen hytte langs nedsnødde veger i utmarksområder, advarte fylkesmannen mot dette i brev til DN. Her påviste fylkesmannen at det private vegnettet i fylket dekker et stort areal og er betydelig større enn det offentlige, som utgjør 5616 km vegsterkning. Privatvegene i utmark omfatter 6425 km skogsbilveger pluss et ukjent antall km med seterveger og andre fjellveger utenfor skogarealet. Anslagsvis 70 – 80 % av disse private vegene brøytes ikke. Dette sier litt om hvor store områder som på lengre sikt kan bli gjenstand for motorferdsel om vinteren.

Motorferdsel i vinterfjellet har både en direkte og en indirekte virkning på det sårbare dyrelivet. Dels forstyrrer motorkjøretøyene i seg sjøl, men virkningen er større ved at mennesker får økt rekkevidde og kan komme raskere og i større antall inn i tidligere ubeferdede områder. Fjellområder som Dovrefjell, Rondane og Reinheimen har villreinstammer som er svært sårbare i forhold til forstyrrelse vinterstid. Dette er forsterket av at de tidligere store sammenhengende beite- og trekkområdene er fragmentert ved utbygging av veg, jernbane og annen infrastruktur. I Rondane for eksempel har villreinstammen helårstilhold i en liten del av et tidligere meget stort vinterbeiteområde. Takket være lokalt initativ fra villreinforkjempere med Norman Heitkøtter i spissen ble Rondane i 1962 Norges første nasjonalpark. Gjennom dette og den ellers såpass strenge motorferdselpraksisen i kommunene, har det lykkes forvaltningen å skjerme villreinstammen her fra mye av den forstyrrelsen som ellers ville vært et faktum. En egen fylkesdelplan har siden høsten 1992 gitt ytterligere vern av villreinens leveområder her. Denne blir betrakta som et nyttig verktøy.
Som Rondane-situasjonen illustrerer, er situasjonen  i Oppland rimelig god. Kommunene håndterer motorferdselen stort sett etter reglene og intensjonene i loven, noe som i nasjonal sammenheng altså framstår som en relativt restriktiv praksis. Bare i et par områder i fylket opplever vi nå utglidning. Her er det grupper med snøscootereiere som har latt det gå sport i å bryte loven, lure oppsynet og kjøre fra politiet. Dette provoserer lovlydige borgere og myndigheter. Fare for smitteeffekt er til stede dersom det ikke blir slått ned på dette. Miljøforumet som er et samarbeidsorgan mellom miljøvernmyndighetene, naturoppsynet og politiet er opptatt av å gjøre noe med dette. Skal aksjonering mot denne spesielle gruppen lykkes, må det satses på ganske omfattende aksjoner. Midler må stilles til disposisjon slik at politi, fjelloppsyn og naturoppsyn sammen kan gå til aksjon med scootere og helikopter og med påtalemyndigheten til stede som kan gi bøter på stedet.

Mer om bruk av luftfartøy

Som nevnt i forbindelse med friluftsmeldingen er grunn til å se alvorlig på utviklingen i retning av at sentrale friluftsområder og viktige nærrekreasjonsområder blir utsatt for økende støy også frå flytrafikk. I Oppland er turkøyring med helikopter og fly en aktivitet i sterk utvikling. Turflyginga skjer ofte over populære friluftsområder i høgsesongene og er til stor sjenanse for det tradisjonelle friluftslivet.  

Friluftsmeldinga tar til orde for:

”I eit framtidig endra regelverk bør det vere mogleg å forby overflyging i låg høgd av område der fred og ro har særskilt stor verdi for friluftslivet. Dette vil særleg gjelde dei store samanhengande naturområda og dei by- og tettstadsnære markaområda, men òg hytteområde og område med stor verdi i turisme- og feriesamanheng.”

       Komiteens flertall, alle unntatt medlemmene fra Fremskrittspartiet, ber Regjeringen vurdere å foreslå nødvendige lovendringer slik at regelverket for motorisert luftferdsel, herunder helikopter, omfatter selve flyginga - i tillegg til start og landing.
At jeg tar dette problemet alvorlig, har jeg lyst til å belyse en sak fra Skeikampen i Gausdal.

Fylkesmannen har i lengre tid vært opptatt av å få kontroll med sjenerende forlystelsespreget flyvirksomhet over viktige rekreasjonsområder. Dette har vært diskutert både med MD og luftfartsmyndighetene. Saken på Skeikampen ser jeg på som et visst gjennomslag for i alle fall å få kontroll med landing og start.

Brev av 19.03.02 fra Luftfartstilsynet til Skeikampen Høifjellshotel:

Iht. lov om luftfart 11. juni 1993 nr. 101 § 7-5 kreves det i utgangspunktet konsesjon for å anlegge, drive eller inneha landingsplass. Det er imidlertid gjort unntak for ”naturlige” landingsplasser med utbetydelig antall flybevegelser, jf. bestemmelsens tredje ledd. Hva som regnes som ubetydelig antall flybevegelser er fastlagt gjennom forvaltningspraksis, og grensen går ved ca. 10-12 flybevegelser i uken. Selv om aktiviteten må regnes som ubetydelig, kreves likevel konsesjon dersom flysikkerhetsmessige eller støymessige hensyn tilsier det. 

Iht. nevnte brev fra Dem er helikoptertrafikken på Skeikampen pr. d.d. tilnærmet ubetydelig. Det er imidlertid planlagt økt aktivitet i forbindelse med påsken; rundflyginger ca. to timer langfredag og påskeaften, samt eventuell flyging i forbindelse med beredskapstjeneste.

Rundflygingsaktiviteten er isolert sett av et slikt omfang at det nærmer seg grensen for hva det er rom for uten at det utløses konsesjonsplikt. Aktiviteten er imidlertid begrenset til to dager, og selv da antas den ikke å overstige den grense for konsesjonsfri trafikk som følger av praksis. 

Avgjørende for plikten til å søke konsesjon for den planlagte trafikken, beror således på om de antatte støyplagene er av et slikt omfang at det tilsier at trafikken blir regulert gjennom konsesjonsbehandling.

Det er på det rene at trafikken innebærer støyplager for fastboende og hytteeiere i området, og det nettopp i et tidsrom der fred og ro gjerne er av særlig stor betydning for omgivelsene. At det dreier seg om rundflyging, der luftfartøyet forblir i området, gjør belastningen større enn ellers. Aktiviteten er imidlertid konsentrert til ca. fire timers flyging fordelt på to dager. Vi har dessuten merket oss opplysningene om at det skal tas hensyn til kirketid, og at det vil bli benyttet en mer skjermet landingsplass enn tidligere. 

Fylkesmannen i Oppland har, på oppfordring fra Luftfartstilsynet, avgitt en uttalelse i sakens anledning, se vedlagte brev av 18. mars 2002. Det vises her til at man har mottatt klager på tilsvarende helikoptertrafikk sist påske og at området er av stor betydning for friluftslivet. Fylkesmannen henleder oppmerksomheten mot de retningslinjer som ble trukket i Stortingsmelding nr. 39 om friluftsliv, og konkluderer med at støymessige hensyn tilsier at det her blir stilt krav om konsesjon. 

Til tross for at det her dreier seg om et svært avgrenset tidsrom og at trafikken ellers i året er meget begrenset, tilsier de særlige forhold som gjør seg gjeldende i høyfjellet i påsken at det likevel stilles krav om konsesjon for den planlagte helikoptertrafikken på Skeikampen.

Fylkesmannens brev til Luftfartstilsynet 18.03.02:

Den samfunnsmessige nytteverdien av slik ”sight seeing?”- trafikk er etter fylkesmannens oppfatning begrenset. I påska vil svært mange mennesker oppsøke Skei for å drive aktivt friluftsliv. For de mange som søker stillheten, fred og ro i sin fritid, vil slik helikopterflyging oppleves som svært belastende og provoserende.  Vi vil i denne sammenheng vise til Stortingsmelding om friluftsliv nr 39 (2000-2001), Kap 2.6 Hovedlinjer for en ny friluftspolitikk /kvaliteter for friluftslivet: 

”Regjeringa vil m.a.:

· leggje vesentleg vekt på å verne om høvet til å oppleve stille, fred og ro

· sikre  at den verdien ulike områder har for friluftsliv ikkje blir redusert av støy og terrengslitasje frå motorkjøretøy, luftfartøy og motorfartøy”

Fylkesmannen vil også vise til lov om helligdagsfred som etter det vi forstår, er betydelig innskjerpet den senere tid, særlig i forhold til det som kan tillates av støyende aktiviteter.

Den planlagte aktiviteten på Skei i påska 2002 vil klart overstige grensen for konsesjonspliktig aktivitet, slik denne er beskrevet i luftfartstilsynets brev.  Fylkesmannen vil frarå at det gis konsesjon til den omsøkte aktiviteten. Begrunnelsen for dette er at Skeikampen er et viktig regionalt friluftsområde for svært mange mennesker - ikke minst i påska, at aktiviteten er svært støyende og belastende, og fordi den samfunnsmessige nytteverdien er liten.  Fylkesmannen kan vanskelig se at regulering gjennom tidsbestemmelser for flyging disse to dagene, vil redusere belastningen for det store antall berørte i noen  særlig grad.  ”

Det har vært mange henvendelser til fylkesmannen personlig om motorferdsel i fjellnaturen og utmarka. 2002 er Fjellenes år og Økoturismens år utpekt av FN. Jeg ønsker meg mange slike år for jeg har svart på alle disse forespørslene at jeg er enig med Statsråden i at ”det skal være mye lyd, men lite støy i fjellet”.

       Som jeg nevnte, står det mye bra i St. meldingen om friluftslivet om dette problemet, men spørsmålet er om hvor mye som kommer til å skje.

Regjeringa vil: „at sektorane, mellom anna i samband med utarbeiding av miljøhandlingsplanar, tek ansvar for utfordringane knytt til bruken av motoriserte fritidsfartøy langs kysten og bruken av fly til fritids- og reiselivsføremål”

Jeg er redd for at oppfølgingsansvaret kan smuldre bort dersom de enkelte sektorer hver for seg skal vurdere tiltak uten at dette er satt inn i en større sammenheng

Vi trenger etter min mening derfor en nasjonal plan for støyfrie områder. Her  vil fjellområdene og andre inngrepsfrie områder stå sentralt, men likedan en del by- og tettstedsnære  områder. Friluftsområdene i tilknytning til turiststeder og hyttekonsentrasjoner er andre eksempler på områder som må vies oppmerksomhet i en slik plan.

Miljøverndepartementet/DN bør sette i gang en landsomfattende registrering av områder der en ønsker fravær av støy av hensyn til naturmiljøet, friluftsliv, rekreasjon og helse. Det bør foretas en sonering, gradering etter verdi og behov. Behov må vurderes både i forhold til miljøvern og helse og ses i sammenheng med viktige samfunnsinteresser som samferdsel, næringsliv og infrastuktur. Det  må videre utredes hva som kan oppnås gjennom dagens lover og forskrifter og hvilke endringer i disse virkemidlene som er nødvendige. Deretter må det etableres et effektivt, men ikke for byråkratisk, forvaltningssystem knyttet til oppfølgingen av dette. 

Hensikten med et slikt system må være å styre hoveddelen av bygge- og anleggsvirksomhet, motorisert ferdsel i utmark, luftfart og annen aktivitet med støyvirkning til soner uten spesielle støyrestriksjoner.
